ตลาดหุ้นเอเชียปรับตัวขึ้นบ่ายนี้ จากอานิสงส์คาดการณ์เฟดชะลอขึ้นดบ.
ตลาดหุ้นเอเชียส่วนใหญ่ปรับตัวสูงขึ้นในการซื้อขายช่วงบ่ายวันนี้ เนื่องจากกระแสการคาดการณ์ว่าธนาคารกลางสหรัฐ (เฟด) จะชะลอการปรับขึ้นอัตราดอกเบี้ยออกไป ภายหลังจากที่ได้มีการเปิดเผยข้อมูลเศรษฐกิจสหรัฐที่ยังอ่อนแอ
22 พ.ค. 2558

สำนักข่าวอินโฟเควสท์ รายงานตลาดหุ้นเอเชียส่วนใหญ่ปรับตัวสูงขึ้นในการซื้อขายช่วงบ่ายวันนี้ เนื่องจากกระแสการคาดการณ์ว่าธนาคารกลางสหรัฐ (เฟด) จะชะลอการปรับขึ้นอัตราดอกเบี้ยออกไป ภายหลังจากที่ได้มีการเปิดเผยข้อมูลเศรษฐกิจสหรัฐที่ยังอ่อนแอ
ดัชนี FBMKLCI ตลาดหุ้นมาเลเซียปิดภาคเช้าที่ 1,791.90 จุด ลดลง 3.14 จุด, -0.17% ดัชนี HSI ตลาดหุ้นฮ่องกงปิดภาคเช้าที่ 27,918.27 จุด เพิ่มขึ้น 394.55 จุด, +1.43%
ตลาดหุ้นจีนและฮ่องกงดีดตัวขึ้นในการซื้อขายภาคเช้า จากแรงหนุนหุ้นกัวไถ่ จูหนาน ซึ่งบริษัทหลักทรัพย์รายนี้วางแผนที่จะเปิดขายหุ้นไอพีโอถึง 1.53 พันล้านหุ้นในตลาดหุ้นเซี่ยงไฮ้ เพื่อระดมทุนในการพัฒนาธุรกิจหลักของบริษัท
สำหรับความเคลื่อนไหวในวันนี้ ธนาคารกลางญี่ปุ่น (บีโอเจ) มีมติคงนโยบายการเงินในการประชุมวันนี้ตามคาด พร้อมกับคงระดับการประเมินเศรษฐกิจในปัจจุบันเอาไว้ที่ระดับเดิม โดยระบุว่า เศรษฐกิจของประเทศฟื้นตัวปานกลาง